**Návrh na navýšenie objemu finančných prostriedkov**

**implementovaných prostredníctvom nástroja integrovaných územných investícií (IÚI)**

**v rámci opatrení Programu Slovensko 2021-2027 v gescii riadiaceho orgánu**

1. **Návrh na navýšenie, finančných prostriedkov implementovaných prostredníctvom nástroja integrovaných územných investícií (IÚI) v rámci opatrení Programu Slovensko 2021-2027 v gescii riadiaceho orgánu**

MIRRI SR ako riadiaci orgán (ďalej len „RO“) pre Program Slovensko 2021- 2027 (ďalej len „Program Slovensko“) navrhuje navýšenie celkového objemu finančných prostriedkov implementovaných prostredníctvom nástroja IÚI, resp. re-distribúciu alebo presun dopytovo-orientovanej alokácie v opatreniach podľa Prílohy 1 predkladaného návrhu v prospech alokácie IÚI. Ide len o zmenu v spôsobe implementácie vo vybraných opatreniach v gescii MIRRI SR, nie o nové rozdelenie alokácií medzi jednotlivými opatreniami.

Navrhovaná úprava bude znamenať navýšenie alokácie Programu Slovensko implementovanej prostredníctvom nástroja IÚI **z existujúcich 2 127 703 635 EUR na 2 341 096 481 EUR (nárast o 213 392 846 EUR), čo v percentuálnom vyjadrení znamená zvýšenie celkového podielu IÚI alokácie zo 16,9 % na 18,6 % (zvýšenie o 1,7%),** z čoho po úprave bude podiel IÚI nasledovný:

* v gescii Rád partnerstiev: 1 379 398 253 EUR (nárast z 1 207 987 567 EUR o 171 410 686 EUR)
* v gescii Kooperačných rád UMR: 961 698 228 EUR (nárast z 919 716 068 EUR o 41 982 160 EUR)

**Súčasťou navrhovaného materiálu je** **Príloha 1 „Navýšenie celkového objemu finančných prostriedkov implementovaných prostredníctvom nástroja IÚI“** s tabuľkovým prehľadom navrhovaných presunov alokácií z dopytovo-orientovaných výziev (DOP) do mechanizmu IÚI v rámci opatrení Programu Slovensko v gescii MIRRI SR.

1. **Odôvodnenie**:

Predkladaný návrh vyplýva z uznesenia Komisie pri Monitorovacom výbore pre Program Slovensko pre integrovaný územný rozvoj a pre cieľ 5 (Európa bližšie k občanom vďaka podpore udržateľného a integrovaného rozvoja všetkých typov území a miestnych iniciatív) politiky súdržnosti EÚ (ďalej len „Komisia pre CP5 a IÚR“) č. 3/2023 zo dňa 13. júla 2023, kde Komisia pre CP5 a IÚR uložila MIRRI SR úlohu identifikovať opatrenia z Programu Slovensko v gescii RO (aj nad rámec opatrení v cieli politiky 5), v rámci ktorých bude implementácia efektívnejšia cez mechanizmus IÚI. Návrh sa týka opatrení v gescii MIRRI SR, v ktorých je alokácia rozdelená medzi grantovú zložku (tzv. dopytovo-orientované výzvy) a medzi IÚI zložku (IÚI-VÚC, resp. IÚI-UMR) podľa Prílohy 1 k predkladanému návrhu.

**3. Ďalšie kroky:**

V prípade, ak Komisia pre CP5 a IÚR odporučí Monitorovaciemu výboru pre Program Slovensko predkladaný návrh na schválenie, MIRRI SR zapracuje predmetné zmeny do Programu Slovensko 2021-2027 a takto upravený Program Slovensko 2021-2027 predloží Monitorovaciemu výboru pre Program Slovensko na schválenie, pričom ďalšie zasadnutie Monitorovacieho výboru pre Program Slovensko je naplánované na 29. septembra 2023. Upravený Program Slovensko bude následne zverejnený na webovom sídle [www.eurofondy.gov.sk](http://www.eurofondy.gov.sk). Pri najbližšej formálnej revízii Programu Slovensko, ktorá si bude vyžadovať nové vykonávacie rozhodnutie Európskej komisie, riadiaci orgán začlení vyššie uvedené zmeny do žiadosti o revíziu Programu Slovensko.

**Príloha 1:** Prehľad navýšenia celkového objemu finančných prostriedkov implementovaných prostredníctvom nástroja IÚI